Fløjspilleren Buster Juul forlænger med Aalborg Håndbold.

Med over 700 mål gennem årene har han givet anledning til masser af jubel på lægterne. Og det er slet ikke slut endnu. Den 26-årige fløjspiller Buster Juul har netop sat sin underskrift på en aftale med Aalborg Håndbold, der forlænger samarbejdet frem til sommeren 2021. - Jeg har haft mange store oplevelser med holdet, og jeg vil kæmpe hårdt for at vinde flere titler til klubben og de mange fantastiske fans, siger Buster Juul. Buster Juul kom til klubben i 2013. Direktøren for Aalborg Håndbold, Jan Larsen, er glad for fortsat at have ham med på holdet. - Han har efterhånden været i Aalborg en del år, og han har klubbens DNA helt inde under huden og er derfor en vigtig spiller for os – ikke blot på banen men også i omklædningsrummet, siger Jan Larsen. Sidste sæson var Buster Juul ude en stor del af tiden på grund af en knæskade. Han er dog tilbage på banen igen.